<classify> SIKU mbili baada ya Afrika Kusini kutangaza kuingiza kwenye mitaala yake lugha ya Kiswahili ili kuanza kufundishwa, Watanzania wametakiwa kuchangamkia wingi wa fursa zitakazotoka nchini humo ambako wameshaweka mkakati wa kuanza kufundisha Kiswahili kwenye shule za msingi na sekondari.Hiyo imetokana na taarifa iliyotolewa jana na Waziri wa Elimu wa Afrika Kusini, Angie Motshekga iliyoeleza nia ya serikali ya kuingiza kwenye mtaala wa elimu lugha ya Kiswahili na kuanza kufundishwa rasmi mwaka 2020.Akizungumzia nafasi ya lugha hiyo katika kuchagiza maendeleo barani Afrika na elimu ya Afrika Kusini, Profesa Mshiriki wa Taasisi ya Taaluma ya Kiswahili Tataki katika Chuo Kikuu cha Dar es Salaam, Aldin Mutembei alisema kuanza kutumika kwa lugha ya Kiswahili kufundishia Afrika Kusini, ni ishara tosha kuwa lugha hiyo inakubalika Afrika, lakini ni fursa kwa watanzania kupata ajira nchini humo.Kwa upande wa lugha hiyo kuanza kutumika kwenye mataifa mbalimbali Afrika, Profesa Mutembei ambaye pia ni Profesa wa Mwalimu Nyerere katika Taaluma ya Kiswahili alisema:Kiswahili kuhitajika kwenye mataifa mengine, si suala la jana. Kuna nchi kama Msumbiji na eSwatini zamani Swaziland ambazo nazo zinataka Kiswahili kifundishwe kama somo kwenye vyuo vyake.Pia Rais Magufuli alishaombwa na Waziri Mkuu wa Ethiopia apeleke walimu nchini humo, sambamba nchi kama Misri, alieleza na kuongeza kuwa Rais mstaafu Jakaya Kikwete alipokuwa akiiongoza nchi, aliwahi kuletewa maombi na nchi ya Gabon kwa ajili ya Kiswahili.Kwa mujibu wa taarifa iliyotolewa na Afrika Kusini, kuanzia mwaka 2020, lugha ya Kiswahili itaanza kufundishwa kwenye shule nchini humo kikiwa kama somo la hiari.Waziri wa Elimu, Angie Motshekga alisema kutambulishwa kwa Kiswahili kwenye mtaala wa elimu unalenga kuendelea kuwaweka pamoja Waafrika.Aidha, alisema Kiswahili ndiyo lugha pekee ya Kiafrika itakayofundishwa ikiwa inatoka mbali na mipaka ya Afrika Kusini.Katika kukubaliana na hilo, Kiongozi Mkuu wa Upinzani nchini Afrika Kusini, Julius Malema alisema kama Kiswahili kitakua na kukubalika kwenye Bara la Afrika, basi Afrika itakuwa imepiga hatua kujitawala. Akizungumzia hatua hiyo, Mdau wa lugha ya Kiswahili nchini, Oni Sigala alisema,Tuna lugha yetu ya Kiswahili ambayo ni hazina yetu. Tangu Uhuru ilitubeba mpaka leo inaendelea kutubeba ikiwa inatumiwa kufundishia kuanzia darasa la kwanza hadi la saba.Kuhusu fursa ambazo walimu wa Kitanzania watazipata, Sigala ambaye pia ni Mtaalamu wa Kiswahili katika Baraza la Kiswahili la Taifa Bakita, alisema ni fursa nzuri kwa Watanzania kupata ajira.  <topic>: KITAIFA 